የአርብቶ አደር የልማት መርሐ ግብር ውጤታማ እየሆነ ነው
 – በአራት ክልሎች ተግባራዊ የተደረገው የአርብቶ አደር የልማት መርሐ ግብር እስከአሁን ያለው አፈጻጸም ስኬታማ እንደነበር የፌደራል ጉዳዮች ሚኒስቴር ገለጸ።የመርሐ ግበሩ ሁለተኛ ምዕራፍ አጠቃላይ አፈጻጸም የሚገመግም ጉባኤ በአዳማ ሲካሄድ በመርሐ ግብሩ 2ኛ ምዕራፍ አንድ ነጥብ ሶስት ሚሊየን አርብቶ አደሮችና ከፊል አርብቶ አደሮች ተጠቃሚ መሆናቸው ተገልጿል።የፌደራል ጉዳዮች ሚኒስትር ዴኤታ አቶ ሙሉጌታ ውለታው በጉባኤው ላይ በመርሐ ግብሩ ሁለተኛው ምዕራፍ የበርካታ አርብቶ አደር እና ከፊል አርብቶ አደሮችን ሕይወት መቀየር መቻሉን ተናግረዋል።በጉባኤው ላይ የመርሐ ግብሩ አፈጻጸም ሪፖርት ያቀረቡት የመርሐ ግበሩ ተጠባባቂ አስተባባሪ አቶ ሰይድ ይመር በሁለተኛው ምዕራፍ የትግበራ ወቅት ለማከናወን ከታቀደው ውስጥ 99 በመቶውን መፈጸም መቻሉን ገልጸዋል።የአርሶ አደሩን የኑሩ ሁኔታ የሚያሻሽሉ የትምህርት፣ የሰው እና የእንስሳት ጤና፣ የመጠጥ ውሃ እና የአነስተኛ መስኖ ብሎም የማሕበረሰብ መንገድ ሥራዎች በመርሐ ግብሩ የተከናወኑ ናቸው።ይህም በሚሊየን ለሚቆጠሩ አርብቶ አደር እና ከፊል አርብቶ አደሮች የልማት ተጠቃሚ እንዲሆኑ ማድረግ መቻሉ በጉባኤው ላይ ተነስቷል።በህዝብ ተወካዮች ምክር ቤት የአርብቶ አደር ጉዳዮች ቋሚ ኮሚቴ አባላት እና ከክልሎች የመጡ የሥራ ኃላፊዎች ሁለተኛው ምዕራፍ መርሐ ግበሩ  ሴቶችን ማሳተፉ፣ ማህበራትን በማደራጀት የህብረተሰቡን ተሳትፎ ያማከለ መሆኑ ውጤታማ እንዳደረገው ተናግረዋል።መርሀ ግብሩ በአራቱ ክልሎች በሁለተኛው ምዕራፍ ከመንግስትና ከተለያዩ ለጋሽ አካለት በተገኘ የገንዘብ ድጋፍ እና በህብረተሰቡ ተሳትፎ የተሰራ ሲሆን ከ139 ሚሊየን ዶላር በላይ ወጭ ተደርጓል።የአርብቶ አደር መርሀ ግብሩ በአፋር፣ በኢትዮጵያ ሶማሌ፣ በኦሮምያ እና በደቡብ ክልሎች የሚገኙ አርብቶ አደሮች እና ከፊል አርብቶ አደሮችን ኑሮ ማሻሻል፣  የተለያዩ ማህበራዊ እና ኢኮኖሚያዊ ተጠቃሚነትን መሰረት አድርጎ የሚሰራው ነው።የ15 ዓመታት የቆይታ ጊዜ እንዲኖረው ተደርጎ የተቀረጸው መርሀ ግብሩ በየአምስት አመት ጊዜ ተከፋፍሎ የሚተገበር ሲሆን ሁለት ምዕራፎችን ተሻግሯል።